สมเด็จพระเทพรัตนราชสุดาฯ สยามบรมราชกุมารี  ทรงรับ สมเด็จพระราชินีโซเฟียแห่งสเปน ในโอกาสที่เสด็จพระราชดำเนินมาทรงร่วมงานพระราชพิธีถวายพระเพลิงพระบรมศพฯ
เมื่อวันที่ 25 ต.ค.2560 เวลา  11.30  น.  สมเด็จพระเทพรัตนราชสุดาฯ สยามบรมราชกุมารี  เสด็จออก  ณ  อาคารสำนักราชเลขาธิการ (เดิม) ในพระบรมมหาราชวัง  ทรงรับสมเด็จพระราชินีโซเฟียแห่งสเปน (Her Majesty Queen Sofia of Spain) ในโอกาสที่เสด็จพระราชดำเนินมาทรงร่วมงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร ระหว่างวันที่ 24 ถึง 27 ตุลาคม 2560 
		ในโอกาสนี้  ถวายเลี้ยงพระกระยาหารกลางวันด้วย

		เวลา 13.14  น.  สมเด็จพระเทพรัตนราชสุดาฯ สยามบรมราชกุมารี  ทรงนำสมเด็จพระราชินีโซเฟียแห่งสเปน ไปถวายบังคมพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร  ณ  พระที่นั่งดุสิตมหาปราสาท  
		สมเด็จพระราชินีโซเฟีย ได้โดยเสด็จสมเด็จพระราชาธิบดี ฆวน คาร์ลอส ที่ 1 แห่งราชอาณาจักรสเปน ในการเสด็จพระราชดำเนินเยือนประเทศไทยอย่างเป็นทางการ ในฐานะพระราชอาคันตุกะ 2 ครั้ง ในปี 2530 และปี 2549 โดยครั้งล่าสุดนั้น พระบาทสมเด็จพระปรมินทรมหาภูมิพลอดุลยเดช รัชกาลที่ 9 ได้เสด็จพระราชดำเนินไปทรงรับทั้งสองพระองค์ ณ ท่าอากาศยานกองบัญชาการ กองทัพอากาศ ดอนเมือง ด้วยพระองค์เอง พร้อมด้วยสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และสมเด็จพระเทพรัตนราชสุดาฯ สยามบรมราชกุมารี  ซึ่งการเสด็จพระราชดำเนินเยือนประเทศไทยในครั้งนี้ นอกจากเป็นการแสดงความอาลัยแด่พระบาทสมเด็จพระปรมินทรมหาภูมิพลอดุลยเดช แล้วยังเป็นการกระชับความสัมพันธ์ระหว่างพระราชวงศ์และประชาชนของทั้งสองประเทศให้แน่นแฟ้นยิ่งขึ้นข่าวในพระราชสำนัก สทท.